*Proiect*

**GUVERNUL REPUBLICII MOLDOVA**

**HOTĂRÎRE** nr.\_\_\_

din\_\_\_\_\_\_\_\_\_\_\_\_\_\_\_\_2024

**pentru aprobarea Regulamentului privind procedura stabilirii interdicțiilor definitive și a interdicțiilor temporare de construire**

**-------------------------------------------------------------------------**

În temeiul art. 71 și art. 390 alin. (6) lit. c) al Codului urbanismului și construcțiilor nr. 434/2023 (Monitorul Oficial al Republicii Moldova, 2024, nr.41-44, art.61), Guvernul HOTĂRĂȘTE:

1. Se aprobă Regulamentul privind procedura stabilirii interdicțiilor definitive și a interdicțiilor temporare de construire(se anexează).
2. Prezenta hotărâre intră în vigoare la data de 30 ianuarie 2025.

**PRIM-MINISTRU Dorin RECEAN**

**Contrasemnează:**

**Ministrul infrastructurii**

**și dezvoltării regionale Andrei Spînu**

Aprobat

prin Hotărârea Guvernului

nr.\_\_ /2024

**REGULAMENT**

**privind procedura stabilirii interdicțiilor definitive și a interdicțiilor temporare de construire**

1. **DISPOZIȚII GENERALE**

**1.** Regulamentul privind procedura stabilirii interdicțiilor definitive și a interdicțiilor temporare de construire (în continuare – Regulament) prevede cauzele și modul de stabilire a interdicțiilor definitive și interdicțiilor temporare de construire prin documentația de amenajare a teritoriului și de urbanism.

**2.** Regulamentul stabilește procedura de exercitare unitară a controlului statului privind modul în care se respectă prevederile legislației în vigoare la stabilirea interdicțiilor temporare și definitive de construire la etapa de elaborare, avizare și aprobare a documentației de urbanism.

**3.** Prevederile Regulamentului sunt executorii pentru toți subiecții implicați în emiterea certificatelor de urbanism și autorizațiilor de construire, conceperea și proiectarea construcțiilor, executarea, utilizarea și post utilizarea construcțiilor, producerea și furnizarea materialelor și articolelor pentru construcții.

**4**. Regulamentul se va aplica de către autoritățile publice competente de elaborarea, avizarea și aprobarea documentației de urbanism, inclusiv de către Inspectoratul Național pentru Supraveghere Tehnică.

**5**. Inspectoratul Național pentru Supraveghere Tehnică prin atribuțiile sale de control va verifica respectarea procedurii de avizare și aprobare a documentației de urbanism de către autoritățile publice locale, conform listelor de verificare, aprobate în temeiul art. 51 alin. (2) al Legii nr.131/2012 privind controlul de stat asupra activității de întreprinzător.

**II. Cauzele stabilirii interdicțiilor**

**definitive și interdicțiilor temporare de construire**

**6.** Interdicțiile definitive de construire se stabilesc prin documentația de amenajare a teritoriului sau de urbanism din următoarele cauze:

1) existența inundațiilor și alunecărilor de teren;

2) deformarea terenurilor cauzată de surpări;

3) risc de contaminare radioactivă, chimică sau biologică;

4) pericol de deflagrație;

5) pericol de incendiu;

6) risc de depășire a nivelului admisibil de zgomot;

7) prezența peisajelor cu caracteristici naturale deosebite cu potențial de valorificare;

8) pentru terenurile fondului apelor și cele adiacente acestora în condițiile legislației de mediu;

9) zonă cu risc seismic asociat și cu alte tipuri de calamități naturale;

10) prezența siturilor arheologice cu valoare excepțională înscrise în Registrul arheologic național, care urmează a fi conservate/restaurate în site, în baza unui proiect avizat de Ministerul Culturii;

11) existența zăcămintelor de substanțe minerale utile, confirmată prin avizul Agenției pentru Geologie și Resurse Minerale.

**7.** Interdicția definitivă de construire poate fi înlăturată numai prin studiu de fezabilitate, întocmit cu respectarea legislației în vigoare.

**8.** Interdicțiile temporare de construire se stabilesc prin documentația de amenajare a teritoriului sau de urbanism în următoarele cauze:

1) necesitatea elaborării unor anumite tipuri de documentație de urbanism în vederea stabilirii regulilor de construire pentru zonele respective, avizate de autoritățile competente prevăzute în Codul urbanismului și constricțiilor responsabilă și aprobate de consiliul local:

a) necesitatea elaborării proiectului zonelor de protecție a monumentelor istorice în vederea stabilirii hotarului și regulilor de construire pentru aceste zone, avizat de Ministerul Culturii și aprobate de consiliul local;

b) necesitatea elaborării planului de referință istorico – arhitecturală și proiectului zonelor de protecție ale localităților istorice și centrelor istorice ale localităților, zonelor construite protejate ale localităților, avizate de Ministerul Culturii și aprobate de consiliul local.

2) apartenența la domeniul public a terenurilor cu anumite moduri de folosință: pășune, fânețe, islazuri etc.:

3) lipsa avizului de mediu asupra documentației de urbanism, emisă în cadrul procedurii de evaluarea strategică de mediu în conformitate cu prevederile Legii nr. 11/20177 privind evaluarea strategică de mediu:

4) prezența peisajelor naturale deosebite, cu potențial de valorificare în viitor:

a) prezența siturilor arheologice și zonelor cu potențial arheologic necercetate în vederea cercetării și stabilirii regimului de protecție.

5) nerespectarea procedurii de modificarea a destinației terenurilor dintr-o categorie în altă categorie cu excepția terenurilor pe care sunt amplasate obiective de infrastructură a agriculturii și a structurilor de primire turistică, conform prevederilor Codul funciar nr. 22/2024.

**9.** Interdicția temporară de construire poate fi prelungită cel mult o dată din aceeași cauză, pentru un termeni de 3 ani după care interdicția își încetează acțiunea.

**10.** Documentația de amenajare a teritoriul și urbanism, se elaborează de către autoritățile publice locale în funcție de măsurile tehnice de protecție prevăzute de Schema de protecție a localităților din Republica Moldova împotriva inundațiilor, aprobată prin Hotărîrea Guvernului nr. 1030/2000 cu privire la aprobarea Schemei de protecție a localităților din Republica Moldova împotriva inundațiilor.

**11.** Una dintre măsurile de primă urgență de protecție împotriva inundațiilor este delimitarea pe teren a granițelor zonei inundabile a localităților. Aceasta va permite ameliorarea considerabilă a lucrărilor urbanistice în localități, precum excluderea amplasării construcțiilor în zonele cu pericol de viituri.

**12.** În documentația de amenajare a teritoriului și urbanism se va prevedea, în caz de necesitate, măsuri de consolidare tehnică contra inundațiilor, subinundațiilor, cursurilor de apă torențială, alunecărilor și surpărilor de teren.

**13.** Pe terenurile localităților cu nivel înalt al apelor freatice se va prevedea în documentația de urbanism și amenajare a teritoriului scăderea nivelului acestora în zona construcțiilor prin metoda instalării drenajelor de tip închis. **14.** În zonele caselor de locuit individuale din localități, pe teritoriile stadioanelor, parcurilor şi altor teritorii înverzite de uz comun se admite rețeaua de drenaj de tip deschis.

**15.** În documentația de amenajare a teritoriului și urbanism pentru terenurile localităților, amplasate pe sectoare riverane, se vor proteja prin metoda amenajării digurilor contra viiturilor, ridicării nivelului apelor sub influența vântului şi sub inundării cu ape freatice.

**16.** Pentru protejarea construcțiilor existente în zonele cu pericol de torente de noroi în documentația de amenajare a teritoriului și urbanism se va prevedea păstrarea maximă a pădurilor, plantarea arborilor şi arbuștilor, terasarea pantelor, consolidarea malurilor râurilor purtătoare de torente de noroi, ridicarea barajelor în zona formării torentului de noroi, construirea digurilor de direcționare a torentelor de noroi şi a canalelor de evacuare.

**17.** În documentația de amenajare a teritoriului și urbanism pentru terenurile localităților supuse acțiunii proceselor de eroziuni cu formarea ulterioară a râpelor se va prevedea reglarea scurgerilor de ape pluviale, consolidarea albiei râpelor, terasarea şi împădurirea pantelor.

**18.** În cazuri separate se va admite lichidarea totală sau parțială a râpelor prin umplerea lor şi prin pozarea colectoarelor de evacuare a apelor pluviale şi drenate.

**19.** În documentația de amenajare a teritoriului și urbanism pentru localitățile, amplasate pe terenuri supuse alunecărilor de teren, se va prevedea reglarea cursului apelor pluviale, captarea torenților de ape subterane, protejarea contrafortului natural al masivului cu risc de alunecări contra deteriorării, consolidarea pantei prin metode tehnice şi fiziochimice, terasarea pantelor, plantarea zonelor verzi.

**20.** Măsurile contra alunecărilor de teren se vor elabora în temeiul prospecțiunilor geologice şi hidrologice complexe executate pentru teritoriul predispus acestor procese.

**21.** În documentația de amenajarea a teritoriului și urbanism în procesul de sistematizare urbanistică a localităților, de amplasare a construcțiilor, care pot avea un impact direct sau indirect asupra stării mediului înconjurător, se vor realiza măsuri de asigurare a securității ecologice şi de protecție a sănătății populației, se vor prevedea acțiuni de protecție a naturii, utilizare rațională şi regenerare a resurselor naturale şi ameliorare a mediului înconjurător.

**22.** Pe terenurile localităților se vor respecta exigențele normative şi standardele, care determină calitatea aerului atmosferic, apelor, solurilor, precum şi indicii admisibili de zgomot, emanări electromagnetice, radiație şi alţi factori de origine naturală sau tehnogenă.

**23.** Zonele funcționale în documentația de urbanism în dependență dacă sunt sau nu stabilite interdicții definitive sau temporare se va compune preferențial din zone rezidențiale, zone mixte rezidențiale și comerciale, zone publice şi comerciale, zone de infrastructură edilitară şi transport, zone de plantații verzi de uz comun sau limitat, zone de plantații verzi cu destinație specială, zone cu destinație industrială sau agricolă, zone de construcții cu regim strict de pază, zone cu destinație specială, zone de amplasare a obiectelor militare şi altele.

**24.** În documentația de amenajare a teritoriului și urbanism în procesul de sistematizare urbanistică a localităților se va asigura respectarea exigențelor de regim, stabilite prin legislație pentru teritoriile protejate – rezervații naturale şi parcuri naționale, protejate de stat, monumente ale naturii, parcuri dendrologice, grădini botanice, stațiuni balneoclimaterice.

**25.** Pentru ocrotirea terenurilor protejate importante de impactul antropogen, în documentația de amenajare a teritoriului și urbanism, pe terenurile adiacente acestora se vor prevedea zone de protecție. Pe terenurile protejate importante, în hotarele cărora există areale de abitație, înmulțire şi migrare a animalelor, păsărilor şi peștilor, în special a speciilor rare sau pe cale de dispariție de plante şi animale, introduse în Cartea roșie, se vor prevedea zone de protecție cu interzicerea în hotarele acestora a oricăror activități, care influențează negativ complexele naturale.

**26.** În procesul de identificare a zonelor funcționale în documentația de amenajare a teritoriului și urbanism se vor lua în considerare restricțiile pentru activitățile urbanistice, condiționate de regimul de reglementare a următoarelor zone:

1) zonele /ariile protejate construite (monumente, ansambluri, situri, inclusiv arheologice);

2) zonele de protecție a monumentelor de istorie și cultură;

3) zonele/ariile protejate naturale;

4) zonele de protecție strictăa zonelor/ariilor protejate naturale;

5) zonele de protecție sanitară;

6) zonele sanitare de protecție;

7) zonele de protecție a apelor și fîșiilor riverane de protecție;

8) zonele de protecție a obiectelor cu regim special;

9) zonele minereurilor;

10) zonele cu interdicţii de construire dictate de riscuri naturale sau tehnogene (seism, alunecări de teren, inundații şi subinundaţii, soluri tasabile, teritorii excavate etc.).

**27.** Zonele sanitare de protecție ale întreprinderilor industriale şi ale altor construcții, care exercită funcții de protecție a mediului, reprezintă teritorii cu destinație specială, inclusiv spatii verzi cu destinație specială, care separă partea rezidențială a orașelor de întreprinderile industriale şi alte construcții, pentru care, conform legislației, se impune stabilirea zonei sanitare de protecție şi realizarea căreia depinde de caracterul şi impactul negativ al construcției asupra mediului înconjurător.

**28.** Utilizarea terenurilor şi valorificarea sub construcții a zonelor sanitare de protecție se va stabili în conformitate cu legislația în vigoare, reglementările sanitare şi ecologice, precum şi prin coordonare cu organele locale de sănătate publică.

**29.** Pentru raioanele, supuse acțiunilor fenomenelor naturale periculoase (cutremure de pământ, alunecări de teren, inundații), zonificarea terenurilor localităților se va prevedea cu diminuarea gradului de risc şi asigurarea durabilității funcționării.

**30.** În raioanele cu seismicitatea 7, 8 şi 9 grade zonificarea terenurilor localităților se va prevedea conform microraionării seismice.

**31.** Concomitent, pentru zonele construcțiilor locative, se vor utiliza terenuri cu seismicitate redusă.

**32.** În documentația de amenajare a teritoriului și urbanism se vor prevedea măsuri necesare tehnologice de diminuare a nivelului poluării, inclusiv amenajarea zonelor de protecție sanitară.

**33.** Amplasarea construcțiilor locative şi publice pe terenurile poluate cu substanțe radioactive periculoase, metale grele şi pesticide, se va permite numai după realizarea măsurilor de sanare şi dezinfectare a terenului, care vor asigura nivelul sanitar admisibil de poluare şi cu avizul centrelor sănătate publică.

**34.** În documentația de amenajare a teritoriului și urbanism, la elaborarea sistematizării urbanistice a localităților, se va asigura respectarea exigențelor de regim protejat de stat, stabilit prin legislația cu privire la funcționarea monumentelor istorice pentru teritoriile cu statut de localitate urbane și rurale istorice, centre orășenești și rurale istorice, arii construite protejate, rezervații cultural-istorice și cultural-naturale, ansambluri athitucturale și arhitectural – peisagistic, situri arheologice.

**35**. Desființarea, reamplasarea sau modificarea aspectului și structurii spațial-volumetrice originare a construcțiilor cu statut de monument istoric poate fi prevăzută în documentația de amenajare a teritoriului și urbanism, doar în cazuri excepționale, în baza unui aviz pozitiv preliminar al Ministerului Culturii.

**36.** În documentația de urbanism și amenajare a teritoriului, în procesul de sistematizare urbanistă a localităților, la amplasarea construcțiilor care pot avea un impact direct sau indirect asupra stabilității și integrității monumentelor de istorie și cultură, se vor prevedea acțiuni de protecție a monumentelor.

**37.** În documentația de urbanism și amenajare a teritoriului se includ, în mod obligatoriu, zonele de protecție a monumentelor istorice, siturilor areologice și monumentelor de for public, precum și zonele de reglementare a regimului de construire, cu reglementările specifice de amenajare, de intervenție la imobilele existente și prin construcții noi în această zonă, în baza proiectului zonei de protecție avizat de Ministerul Culturii.

**38.** La elaborarea tuturor tipurilor de documentație de urbanism și amenajare a teritoriului pentru localitățile urbane sau rurale istorice, cu regim protejat de stat se elaborează în baza planului de referință istorico-arhitectural și proiectului zonelor de protecție ale localităților istorice, avizat de Ministerul Culturii și aprobat de autoritatea publică locală.

**30.** În cazurile în care documentația de amenajare a teritoriului și urbanism a localităților istorice se aprobă fără a fi stabilite hotarele monumentelor-peisaje culturale sau naturale, centre orășenești și rurale istorice, arii construite protejate, ansambluri urbanistice și arhitectural-peisajere, fragmente de țesut urban istoric, situri arheologice și zone cu potențial arheologic create/stabilite prin acte normative, precum și a zonelor de protecție a acestora, prin documentația de urbanism se stabilesc interdicții temporare de construire pînă la aprobarea planului urbanistic zonal pentru acestea.

**40.** În cazul altor localități decât cele istorice, se va stabili interdicții temporare de construire pentru terenurile situate în jurul monumentelor de istorie și cultură, pe o rază de 100 m în intravilanul localităților urbane, de 200 m în intravilanul localităților rurale și de 500 m în extravilan, în conformitate cu art. 12 din Legea nr. 1530/1993 privind ocrotirea monumentelor. Interdicția se va stabili până la elaborarea și aprobarea proiectelor zonelor de protecție și includerea hotarului acestora în documentația de urbanism și amenajare a teritoriului.

**41.** În documentația de amenajarea a teritoriului și urbanism, sistematizarea terenurilor localităților se va efectua ținând cont de exigențele de securitate împotriva incendiului prevăzute de normative tehnice în construcții.

**III. Controlul de stat în domeniu**

**42.** Controlul de stat se va desfășura de către Inspectoratul Național pentru Supraveghere Tehnică în conformitate cu prevederile art. 31 din Codul urbanismului și construcțiilor nr. 434/2023, în temeiul Listelor de verificare aprobare prin ordinul ministrului infrastructurii și dezvoltării regionale.

**43.** Listele de verificare se elaborează și aprobă anual, în conformitate cu legislația în vigoare.

**44.** Controalele de stat se vor efectua în baza ordinului de deplasare/delegație, a legitimației de control și a ordinului conducătorului Inspectoratului de Stat pentru Supraveghere Tehnică.

**45.** Controalele de stat se vor desfășura planificate sau inopinate, în conformitate cu prevederile Legii nr. 131/2012 privind controlul de stat asupra activității de întreprinzător.

**46.** În cazurile în care documentația de urbanism a fost avizată de arhitectul – șef al consiliului raional sau municipal, se va solicita și implicarea acestuia la controlul prenotat.

**47.** La control pot participa mai multe persoane cu atribuții de control, în funcție de complexitatea documentației verificate.

**48.** Listele de control completate vor fi incluse în Registrul de stat al controalelor al Inspectoratului Național pentru Supraveghere Tehnică.

**49.** În cazurile depistării neconformităților în documentația verificată, documentele probatoare se vor păstra în fotocopie în arhiva Inspectoratului Național pentru Supraveghere Tehnică în conformitate cu prevederile Indicatorului documentelor-tip şi al termenelor lor de păstrare pentru organele administrației publice, pentru instituțiile şi organizațiile şi întreprinderile Republicii Moldova, aprobat de Agenția Națională a Arhivelor prin Ordinul 57/2016.

**50**. Personalul cu atribuții de control.

a) pregătește controlul și înștiințarea privind efectuarea controlului;

b) exercită controlul;

c) întocmirea procesul-verbal de control;

d) semnează și ștampilează procesul-verbal de control;

e) comunică autorității publice supuse controlului procesul-verbal de control.